[{"text_idx": "#000000", "text": "Zamenhof-ekspozicio: Post Vilno ankau\u0306 en Kau\u0306no"}, {"text_idx": "#000001", "text": "Post sukcesa eksponado en Vilno la ekspozicio pri Ludoviko Zamenhof, preparita de la Pola Instituto en Vilno okaze de lia centa mortodatreveno kunlabore kun Litova Esperanto-Asocio (LEA) venis al Kau\u0306no. La ekspozicio estas esence ampleksigita, c\u0302ar intertempe lau\u0306 propono de LEA estas preparitaj kvar aldonaj standoj \u2013 pri L. Zamenhof kaj Veisiejai, pri L. Zamenhof kaj Kau\u0306no, pri esperantista fenomeno Antanas Pos\u030cka kaj pri la agado de Litova Esperanto-Asocio, kiu sekvontjare festos 100 jarojn de sia fondig\u0302o. Do, en Kau\u0306no nun estas eksponataj entute 22 standoj. Krome, la biblioteko proprainiciate eksponigis librojn pri L.Zamenhof, kiuj estis eldonitaj en Litovio."}, {"text_idx": "#000002", "text": "La 25an de septembro 2017 la ekspozicio estis solene inau\u0306gurita en la regiona publika biblioteko de Kau\u0306no. Al la inau\u0306guro venis c\u0302irkau\u0306 60 personoj, c\u0302efe esperantistoj, sed ankau\u0306 g\u0302enerala publiko kaj kelkaj gravuloj, ekzemple, Litovia parlamentano kaj vicprezidanto de la parlamenta komitato pri Eu\u0306ropaj aferoj Mindaugas Puidokas, konata verkisto Laimonas Inis, populara pentristo Vladimiras Beresniovas k. a. La inau\u0306guro simbole preskau\u0306 koincidis kun la Eu\u0306ropa Tago de Lingvoj, kiu estas menciata en tuta Eu\u0306ropo la 26an de septembro c\u0302iujare."}, {"text_idx": "#000003", "text": "La enkondukan paroladon dum la inau\u0306guro faris la prezidanto de LEA Povilas Jegorovas, kiu c\u0302efe substrekis la tre ric\u0302an, diversflankan kaj studindan verkan heredaj\u0302on de Ludoviko Zamenhof kaj liajn ligojn kun Litovio kaj speciale kun Kau\u0306no. Estis emfazite, ke la humanisto Zamenhof kreis ne nur Esperanton, sed, ne malpli grave, ankau\u0306 la bazan ideologian kaj spiritan fundamenton de la Esperanto-movado. Kiel estas g\u0302enerale konate, la vivo de Zamenhof multfoje interplektig\u0302is kun Litovio kaj g\u0302ia c\u0302efa verko c\u0302iam estis kaj nun estas populara en Litovio. Sufic\u0302as mencii, ke la unua lernolibro de Esperanto por litovoj de Aleksandras Dambrauskas aperis jam en 1890, g\u0302i estis presita en Tilz\u030ce\u0307 (tiam en Prusio, nun en Kaliningrada regiono de Ruslando), kaj al Litovio g\u0302i povis veni nur kontrabande, c\u0302ar de 1863 g\u0302is 1905 en Litovio estis malpermesite presi kaj havi librojn kaj gazetojn en latina alfabeto."}, {"text_idx": "#000004", "text": "Anna Pilarczyk-Palaitis el la Pola Instituto salutis la venintojn kaj emfazis la bonegan kunlaboron kun LEA, danke al kiu la ekspozicio farig\u0302is g\u0302enerale konata en Litovio kaj g\u0302i rondiros tutan Litovion. La vicprezidanto de la parlamenta komitato pri Eu\u0306ropaj aferoj Mindaugas Puidokas ankau\u0306 salutis la c\u0302eestantojn kaj substrekis la nuntempan gravecon kaj aktualecon de la ideoj de Zamenhof."}, {"text_idx": "#000005", "text": "Sekvis trarigardo de la ekspozicio kaj neformala komunikado c\u0302e glaso da vino."}, {"text_idx": "#000006", "text": "Litova Esperanto-Asocio lerte eluzis la okazon por vaste informi la log\u0302antojn de Kau\u0306no kaj de la tuta Litovio pri la evento, pri Zamenhof kaj pri Esperanto g\u0302enerale. Elc\u0302erpa gazetara komuniko, intervjuoj, artikoloj aperis en c\u0302iuj amaskomunikiloj de Kau\u0306no (gazetoj, agentejoj, informportaloj k. s.) kaj en kelkaj gravaj tutlandaj gazetoj, informretejoj kaj aliaj amaskomunikiloj."}, {"text_idx": "#000007", "text": "La 25an de novembro la ekspozicio translokig\u0302os al la historia Urbodomo de Kau\u0306no, kie g\u0302i funkcios g\u0302is la jarfino kaj komence de 2018 g\u0302i iros al la Kau\u0306na Universitato Vytautas la Granda. Poste oni funkciigos g\u0302in en Paneve\u0307z\u030cys, S\u030ciauliai, Marijampole\u0307, Alytus, Maz\u030ceikiai kaj multaj aliaj urboj de Litovio. Tiamaniere g\u0302i cirkulos tra Litovio dum proksimaj kvin jaroj."}, {"text_idx": "#000008", "text": "Al mi s\u0302ajnas, ke en Litovio la centa mortodatreveno de Ludoviko Zamenhof estas menciata plej altnivele, plej vaste kaj plej tutlande. Aliflanke, tiom universale Zamenhof estas honorata la unuan fojon en la historio de Litovio."}, {"text_idx": "#000009", "text": "Pliaj fotoj de Graz\u030cvydas Jurgelevic\u030cius"}, {"text_idx": "#000013", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000014", "text": "Demonstraj versioj de \u201cLa Ondo\u201d"}]